Predlog SKLEP EVROPSKEGA PARLAMENTA IN SVETA o uporabi sredstev Evropskega sklada za prilagoditev globalizaciji v skladu s točko 28 Medinstitucionalnega sporazuma z dne 17. maja 2006 med Evropskim parlamentom, Svetom in Komisijo o proračunski disciplini in dobrem finančnem poslovodenju (vloga EGF/2009/019 FR/Renault, Francija) /* COM/2011/0420 konč. */





OBRAZLOŽITVENI MEMORANDUM Točka 28 Medinstitucionalnega sporazuma z dne 17. maja 2006 med Evropskim parlamentom, Svetom in Komisijo o proračunski disciplini in dobrem finančnem poslovodenju[1] omogoča uporabo sredstev Evropskega sklada za prilagoditev globalizaciji (ESPG) na podlagi mehanizma prilagodljivosti do letne zgornje meje 500 milijonov EUR poleg ustreznih razdelkov finančnega okvira. Pravila, ki se uporabljajo za prispevke iz ESPG, so določena v Uredbi (ES) št. 1927/2006 Evropskega parlamenta in Sveta z dne 20. decembra 2006 o ustanovitvi Evropskega sklada za prilagoditev globalizaciji[2]. Francija je vlogo EGF/2009/019 FR/Renault za finančni prispevek iz ESPG vložila 9. oktobra 2009 po odpuščanjih presežnih delavcev v podjetju Renault s.a.s. in sedmih podružnicah v Franciji. Komisija je vlogo temeljito proučila in v skladu s členom 10 Uredbe (ES) št. 1927/2006 sklenila, da so izpolnjeni pogoji za finančni prispevek na podlagi navedene uredbe. POVZETEK VLOGE IN ANALIZA Ključni podatki: || Referenčna št. ESPG || EGF/2009/019 Država članica || Francija Člen 2 || (a) Glavno podjetje || Renault s.a.s. Dobavitelji in proizvajalci v poproizvodni fazi || 7 Referenčno obdobje || 1. 4. 2009–31. 7. 2009 Datum začetka izvajanja prilagojenih storitev || 15. 10. 2008 Začetek uporabe || 9. 10. 2009 Odpuščeni presežni delavci v referenčnem obdobju || 1 384 Odpuščeni presežni delavci pred referenčnim obdobjem in po njem || 3 061 Upravičeni odpuščeni presežni delavci skupaj || 4 445 Odpuščeni presežni delavci, za katere je predvidena pomoč || 3 582 Izdatki za prilagojene storitve (v EUR) || 37 628 780 Izdatki za izvajanje ESPG[3] (v EUR) || 53 566 Izdatki za izvajanje ESPG (v %) || 0,14 Celotni proračun (v EUR) || 37 682 346 Prispevek ESPG (65 %) (v EUR) || 24 493 525 1. Vloga je bila vložena pri Komisiji 9. oktobra 2009, do 10. februarja 2011 pa je bila dopolnjena z dodatnimi informacijami. 2. Vloga izpolnjuje pogoje za uporabo sredstev ESPG iz člena 2(a) Uredbe (ES) št. 1927/2006 in je bila vložena v roku 10 tednov, kot je določeno v členu 5 navedene uredbe. Povezava med odpuščenimi presežnimi delavci in velikimi strukturnimi spremembami v svetovnih trgovinskih tokovih zaradi globalizacije ali svetovne finančne in gospodarske krize 3. Da bi Francija dokazala povezavo med presežnimi delavci ter svetovno finančno in gospodarsko krizo, trdi, da so Renault prizadeli vse višji stroški kredita in zaostrovanje kreditnih pogojev od leta 2008 naprej, kar je resno prizadelo zmožnost podjetja, da kratkoročno financira lastne dejavnosti ter svoje naložbene načrte v prihodnosti. Obrestna mera, ki bi podjetju Renault omogočala, da se teoretično pet let financira samo[4], se je tako s 5,60 % januarja 2008 povečala na več kot 14,50 % oktobra istega leta. Obenem so tudi potrošniki čutili zaostrovanje kreditov ter posledice svetovne finančne in gospodarske krize, kar je vodilo v zaskrbljenost glede varnosti zaposlitve in odlog nakupa vozil. Kljub začasnim ukrepom, ki so jih uvedle nekatere države članice (npr. programi razgradnje), se je število registracij novih vozil Renault v Evropi med letoma 2007 in 2008 zmanjšalo za 6,5 %. Ta upad se je še dodatno povečal v zadnjem četrtletju leta 2008, ko je bilo novih registracij oktobra 2008 za 15,2 %, decembra 2008 pa za 27,5 % manj kot v enakem obdobju leta 2007. 4. Komisija je že v odgovoru na prejšnje vloge v zvezi z avtomobilskim sektorjem priznala, da je finančna kriza, ki je povzročila upad gospodarske rasti, še posebej resno prizadela ta sektor, saj je med 60 in 80 % (različno od ene države članice do druge) novih vozil, prodanih v Evropi, kupljenih na kredit[5]. V drugem četrtletju leta 2009 je bilo celotno število vozil, izdelanih v Evropski uniji, za 39,5 % manjše kot v prejšnjem letu. Kriza je močno vplivala na glavne avtomobilske proizvajalce v Evropi in njihove dobavitelje[6]. Prikaz števila odpuščenih presežnih delavcev in skladnost z merili iz člena 2(a) 5. Francija je to vlogo vložila na podlagi merila za pomoč iz člena 2(a) Uredbe (ES) št. 1927/2006, ki zahteva vsaj 500 presežnih delavcev v štirimesečnem obdobju v podjetju v državi članici, vključno z delavci, ki so odpuščeni pri njihovih dobaviteljih ali proizvajalcih v poproizvodni fazi. 6. V vlogi je navedenih 1 384 presežnih delavcev v podjetju Renault s.a.s. in pri šestih dobaviteljih v štirimesečnem referenčnem obdobju od 1. aprila 2009 do 31. julija 2009 ter nadaljnjih 3 061 presežnih delavcev v podjetju Renault s.a.s. in pri sedmih dobaviteljih izven referenčnega obdobja, ki pa so vključeni v isti načrt prostovoljne prekinitve delovnega razmerja. Število odpuščenih presežnih delavcev je bilo izračunano v skladu s prvo alineo drugega odstavka člena 2 Uredbe (ES) št. 1927/2006. Razlaga nepredvidene narave odpuščanj presežnih delavcev 7. Francoski organi trdijo, da je svetovna finančna kriza povzročila nenaden zlom svetovnega gospodarstva, kar je imelo resen vpliv na mnoge sektorje. Od druge polovice leta 2008 so se gospodarske razmere odvijale precej drugače od postopnega upada gospodarske rasti v preteklih poslovnih ciklih, na katerega bi se podjetja lahko pripravila. Opredelitev podjetij, ki odpuščajo, in delavcev, za katere je predvidena pomoč 8. Vloga se nanaša na 1 384 odpuščenih presežnih delavcev v podjetju Renault in pri sedmih njegovih dobaviteljih. Ime podjetja || Število odpuščenih presežnih delavcev v referenčnem obdobju Renault s.a.s. || 1 333 ALPINE || 7 Fonderie de Normandie || 12 MCA Maubeuge construction auto || 15 RST || 3 STA Société de transmission auto || 7 SOFRASTOCK || 7 SOVAB || 0 Skupaj || 1 384 V skladu s členom 3a(b) Uredbe (ES) št. 1927/2006 je pomoč poleg delavcem, odpuščenim v referenčnem obdobju, namenjena tudi nadaljnjim 2 198 delavcem, ki so bili odpuščeni v istih osmih podjetjih pred referenčnim obdobjem in po njem zaradi istega načrta prostovoljne prekinitve delovnega razmerja. Vseh delavcev, ki bodo izkoristili sofinancirani sveženj prilagojenih storitev, je torej 3 582. 9. Delavci, za katere je predvidena pomoč: Kategorija || Število || Odstotek Moški || 2 987 || 83,4 Ženske || 595 || 16,6 Državljani EU || 3 468 || 96,8 Državljani držav, ki niso članice EU || 114 || 3,2 Stari od 15 do 24 let || 4 || 0,1 Stari od 25 do 54 let || 999 || 27,9 Stari od 55 do 64 let || 2 579 || 72,0 Starejši od 64 let || 0 || 0,0 10. Med prizadetimi delavci je 422 (11,8 %) delavcev z dolgotrajnimi zdravstvenimi težavami ali invalidnostjo. 11. Razčlenitev po poklicnih kategorijah: Kategorija || Število || Odstotek Vodstveni delavci || 69 || 1,9 Srednji vodstveni delavci || 878 || 24,5 Zaposleni, tehniki in nadzorniki || 1 579 || 44,1 Delavci || 1 056 || 29,5 12. Francija je v skladu s členom 7 Uredbe (ES) št. 1927/2006 potrdila, da je uporabila politiko enakosti žensk in moških ter politiko nediskriminacije ter da ju bo v različnih fazah izvajanja ESPG in še zlasti pri dostopu njega še naprej uporabljala. Opis zadevnega območja ter njegovih organov in zainteresiranih strani 13. Odpuščanja, zajeta v tej vlogi, so se v glavnem zgodila v treh francoskih regijah: Ile-de-France (53 %), Haute-Normandie (29,5 %) in Nord-Pas-de-Calais (12,5 %). 14. Pristojni organi v prizadetih območjih so prefekt (préfet) zadevnega departmaja in direktor direktorata za delo, zaposlovanje in poklicno usposabljanje departmaja (directeur départemental du travail, de l'emploi et de la formation professionnelle). Podjetje Renault bo pomembna zainteresirana stran in bo usklajevalo program. Pričakovani vpliv odpuščanja presežnih delavcev na stopnjo zaposlenosti na lokalni, regionalni ali državni ravni 15. V regiji Ile-de-France je bilo največ odpuščenih delavcev v tovarni Guyancourt Aubevoie (941) in na sedežu podjetja (448). Ker to zadeva območje Pariza, so stopnje brezposelnosti razmeroma nizke (4,7 % oz. 5,9 %), stopnje zaposlenosti pa na splošno rastejo (za 3,6 % oz. 5,2 % med letoma 2003 in 2007), medtem ko se delovna mesta v proizvodnji krčijo (za 3,9 % oz. 15,2 % v istem obdobju). V regiji Haute-Normandie so bili delavci odpuščeni v tovarnah Cléon (334) blizu Rouena in Sandouville (887) blizu Le Havra. Ta regija je še zlasti utrpela industrijski upad (zmanjšanje zaposlenosti v industriji za 8,9 % med letoma 2003 in 2007), zato odpuščenim delavcem nudi manj možnosti. V regiji Nord-Pas-de-Calais so bili delavci odpuščeni zlasti v Douaiju (306) in Maubeugeu (153). Oba kraja sta v območjih z že tako visoko stopnjo brezposelnosti(13,8 % oz. 15,5 % v primerjavi z nacionalno stopnjo brezposelnosti, ki je 9,1 %). Na teh območjih se je zaposlenost v industriji zmanjšala (za 9,1 % oz. 13,9 % med letoma 2003 in 2007). 16. Ker podjetje Renault zaposluje več kot 1 000 delavcev, mora v skladu s členom L1233-84 delovnopravne zakonodaje (Code du Travail) prispevati k revitalizaciji navedenih regij. To pomeni, da bo skupina Renault prispevala k vzpostavitvi novih dejavnosti in delovnih mest, da ublaži posledice odpuščanj v navedenih regijah. Usklajeni sveženj prilagojenih storitev, ki jih je treba financirati, in razčlenitev predvidenih stroškov, vključno z dopolnjevanjem z ukrepi, financiranimi iz strukturnih skladov 17. Namen projekta „Projet Renault Volontariat“, ki je predmet te vloge ESPG iz Francije, je podpreti 4 445 delavcev, ki so prostovoljno zapustili podjetje, ter še posebej 3 582 delavcev, za katere je predvidena pomoč. Do 30. aprila 2009 se je lahko vsak od sodelujočih delavcev odločil za: (1) poklicni ali osebni načrt (projet professionnel ou personnel) ali (2) dopust za iskanje nove zaposlitve (congé de reclassement) ali (3) predčasno upokojitev ali (4) pomoč pri povratku v matično državo. Vloga ESPG se nanaša samo na prvi dve možnosti. Poklicni ali osebni načrt je namenjen delavcem, ki že vedo, kaj želijo početi, in že imajo v mislih prihodnji sektor ali delodajalca ter za dosego cilja potrebujejo pomoč pri prehodu (npr. nasvete, usposabljanje itd.). Dopust za iskanje nove zaposlitve je namenjen delavcem, ki še nimajo posebnega cilja in so pripravljeni do devet mesecev ali celo več nameniti preusposabljanju, pri čemer se jim pomaga z nasveti in usmerjanjem. Obe shemi lahko vključujeta tudi nova podjetja, ki jih ustanovijo odpuščeni delavci. Vsak delavec se mora odločiti za eno od dveh shem, saj se jih ne more kombinirati. Od prizadetih delavcev, navedenih v vlogi, se jih je 2 910 odločilo za dopust za iskanje nove zaposlitve, 679 pa za poklicni ali osebni načrt. Do razlike med tem skupnim številom 3 589 delavcev, za katere so bila namenjena sredstva, in končnim številom 3 582 sodelujočih delavcev je prišlo, ker je sedem delavcev umrlo po začetku izvajanja ukrepov. V primeru dopusta za iskanje nove zaposlitve (člen L1233-71 delovnopravne zakonodaje) mora delodajalec, ki zaposluje več kot 1 000 oseb, nuditi tam opredeljene ukrepe v obdobju od najmanj štirih do največ devetih mesecev. V skladu z navedenim zakonom je obdobje od petega do devetega meseca neobvezno in je lahko upravičeno do prispevka ESPG v skladu s členom 6(1) Uredbe o ESPG. Podjetje Renault se je odločilo, da bo te ukrepe ponudilo v obdobju do devet mesecev, odvisno od delavčevega delovnega mesta, delovne dobe in kraja zaposlitve. Vloga ne vsebuje nobenih izdatkov za dopust za iskanje nove zaposlitve za prve štiri mesece sheme, ki so zakonski minimum, in izključuje tudi vsa obdobja, v katerih so delavci še kriti z obvestili o odpovedi pogodbe o zaposlitvi. 18. Predlagani so naslednji ukrepi, ki skupaj sestavljajo usklajeni sveženj prilagojenih storitev, katerega cilj je ponovna vključitev 3 582 delavcev, za katere je predvidena pomoč, na trg dela. – Svetovalne storitve za delavce, ki so se odločili za poklicni ali osebni načrt (Cellule de reclassement pour projet professionnel ou personnel): te svetovalne storitve so na voljo zadevni skupini delavcev in vključujejo usmerjanje delavcev pri iskanju zaposlitve in usposabljanjih, ki so na voljo, zagotavljanje usposabljanj ter nasvete pri ustanavljanju podjetja (iskanje virov financiranja, pomoč pri sestavljanju poslovnega načrta, uvod v upravljanje itd.). – Svetovalne storitve za delavce, ki so se odločili za dopust za iskanje nove zaposlitve (Cellule de reclassement pour congé de reclassement): te svetovalne storitve so na voljo ustrezni skupini delavcev in vključujejo usmerjanje delavcev pri iskanju zaposlitve in usposabljanjih, ki so na voljo, zagotavljanje usposabljanj ter nasvete pri ustanavljanju podjetja (iskanje virov financiranja, pomoč pri sestavljanju poslovnega načrta, uvod v upravljanje itd.). Storitve za obe skupini delavcev nudi 24 ekip svetovalcev, ki so dejavne v Renaultovih obratih in pri zadevnih dobaviteljih. – Usposabljanje za delavce, ki so se odločili za poklicni ali osebni načrt (Formation pour projet professionnel ou personnel): ukrepi usposabljanja se razlikujejo glede na načrte odpuščenih delavcev. – Usposabljanje za delavce, ki so se odločili za dopust za iskanje nove zaposlitve (Formation pour congé de reclassement): ukrepi usposabljanja se razlikujejo glede na načrte odpuščenih delavcev in lahko celo presegajo devet mesecev dopusta za iskanje nove zaposlitve, če so vključeni v načrt usposabljanja, dogovorjen s cellule de reclassement. – Nadomestilo za dopust za iskanje nove zaposlitve (Allocation de congé de reclassement): to nadomestilo se izplačuje mesečno do konca trajanja navedenega dopusta. Znaša 65 % delavčeve prejšnje plače, razen za delavce iz Renaultovega obrata Sandouville. Slednji prejmejo nadomestilo v višini 100 % prejšnje plače v obdobju šestih mesecev (zmanjšano za njihov odpovedni rok), nato pa 65 % do konca dopusta. To nadomestilo bo 2 689 delavcem, odpuščenim v Renaultu, izplačano v višini 8 988 EUR, 231 delavcem, odpuščenim pri dobaviteljih, pa v višini 6 189 EUR, kar znaša v povprečju 8 765,40 EUR. Izračun temelji na predpostavki, da so delavci zaposleni za polni delovni čas v aktivnih ukrepih na trgu dela; če to ne drži, se iz ESPG plača sorazmerno nadomestilo za vsakega delavca. – Pomoč pri ustanavljanju podjetja (Aide à la création d'entreprise): ta ukrep je zagotovljen tako pri projektu poklicni ali osebni načrt kot tudi pri dopustu za iskanje nove zaposlitve. V skladu z ukrepom se lahko novoustanovljenemu podjetju dodeli do 12 000 EUR za naložbe, 1 500 EUR za obresti na posojila in do 500 EUR za stroške registracije podjetja. Dodatnih 3 000 EUR se lahko plača za zaposlitev delavca iz skupine prizadetih delavcev iz te vloge. 19. Izdatki za izvajanje ESPG, ki so vključeni v vlogo v skladu s členom 3 Uredbe (ES) št. 1927/2006, zajemajo pripravo ter širjenje informacij in obveščanje javnosti. Francoski organi so pojasnili, da sta nizka raven izdatkov v teh razdelkih in odsotnost izdatkov za ukrepe upravljanja in nadzora posledica dejstva, da niso ovrednotili dejavnosti, ki so jih v vsakem primeru morali izvesti v okviru upravljanja države. Dejavnost širjenja informacij, ki jih je predlagala Francija, vključujejo razdeljevanje letaka Komisije o ESPG lokalnim zainteresiranim stranem in za oglasne deske v proizvodnih obratih. Ta ukrep je namenjen zaposlenim delavcem v obratih in ne bo vključeval odpuščenih delavcev, ki so že prejeli podporo ESPG. Francoski predlog vključuje tudi sporočilo za medije po sprejetju podpore ESPG in navedbo spletne strani ustreznega ministrstva. 20. Prilagojene storitve, ki so jih predstavili francoski organi, so aktivni ukrepi na trgu dela v okviru upravičenih ukrepov iz člena 3 Uredbe (ES) št. 1927/2006. Francoski organi ocenjujejo, da skupni stroški teh storitev znašajo 37 628 780 EUR, izdatki za izvajanje ESPG pa 53 566 EUR (kar je 0,14 % celotnega zneska). Skupni zaprošeni prispevek iz ESPG je 24 493 525 EUR (65 % skupnih stroškov). Ukrepi || Predvideno število delavcev, ki bodo prejeli pomoč || Predvideni strošek na delavca, ki bo prejel pomoč (v EUR) || Skupni stroški (ESPG in nacionalno sofinanciranje) (v EUR) Prilagojene storitve (prvi odstavek člena 3 Uredbe (ES) št. 1927/2006) Svetovalne storitve za delavce, ki so se odločili za poklicni ali osebni načrt (Cellule de reclassement pour projet professionnel ou personnel) || 679 || 1 981,58 || 1 345 491 Svetovalne storitve za delavce, ki so se odločili za dopust za iskanje nove zaposlitve (Cellule de reclassement pour congé de reclassement) || 2 910 || 1 880,90 || 5 473 413 Usposabljanje za delavce, ki so se odločili za poklicni ali osebni načrt (Formation pour projet professionnel ou personnel) || 88 || 1 430,25 || 125 862 Usposabljanje za delavce, ki so se odločili za dopust za iskanje nove zaposlitve (Formation pour congé de reclassement) || 2 299 || 711,34 || 1 635 377 Nadomestilo za dopust za iskanje nove zaposlitve (Allocation de congé de reclassement) || 2 910 || 8 765,40 || 25 507 307 Pomoč pri ustanavljanju podjetja (Aide à la création d'entreprise) || 332 || 10 666,65 || 3 541 328 Vmesni seštevek prilagojenih storitev || || 37 628 780 Izdatki za izvajanje ESPG (tretji odstavek člena 3 Uredbe (ES) št. 1927/2006) Priprava || || 51 566 Širjenje informacij in obveščanje javnosti || || 2 000 Vmesni seštevek izdatkov za izvajanje ESPG || || 53 566 Skupni predvideni stroški || || 37 682 346 Prispevek iz ESPG (65 % skupnih stroškov) || || 24 493 525 * Skupni zneski v vsaki vrstici so povprečja, izračunana iz podatkov za Renault in sedem dobaviteljev; zaradi zaokroževanja se ne ujemajo povsem. 21. Francija potrjuje, da se navedeni ukrepi dopolnjujejo z ukrepi, financiranimi iz strukturnih skladov, in da je dvojno financiranje izključeno, ker niso podprti z nobenimi drugimi sredstvi EU ali francoskimi javnimi sredstvi. Sporazum, ki bo sklenjen med francosko državo in podjetjem Renault, bo potrdil obveznost preprečitve dvojnega financiranja. Datum začetka ali predvidenega začetka izvajanja prilagojenih storitev za zadevne delavce 22. Francija je prilagojene storitve za zadevne delavce, vključene v usklajeni sveženj, predlagan za sofinanciranje iz ESPG, začela izvajati 15. oktobra 2008, kar je datum, na katerega se je začelo usmerjanje delavcev, vključenih v program. Zato je ta datum začetek obdobja upravičenosti za katero koli pomoč, ki bi se lahko dodelila iz ESPG. Postopki za posvetovanje s socialnimi partnerji 23. Renaultov osrednji svet delavcev (Comité Central d'Entreprise) je bil 9. septembra 2008 obveščen o projektu „Projet Renault Volontariat“ (PRV), ki je predmet te vloge iz Francije, z njim je bilo opravljeno posvetovanje, nato pa je podal opažanja o načrtu. Potekali sta dve srečanji s sindikati za določitev ukrepov, vključenih v PRV. Svet delavcev je bil 3. oktobra 2008 znova obveščen o ukrepih za obrate, v zvezi s katerimi je bilo z njim opravljeno posvetovanje. Po tej fazi so bili Renaultovi sveti delavcev (Comités d'Etablissement) obveščeni 6. in 7. oktobra 2008, ko je bilo z njimi opravljeno tudi posvetovanje, nato pa se je načrt začel izvajati v različnih obratih. Hkrati je potekalo obveščanje s svetom delavcev (Comité d'Entreprise) dobaviteljev, vključenih v to vlogo, in posvetovanje z njimi. 24. Francoski organi so potrdili, da so bile zahteve nacionalne zakonodaje in zakonodaje EU o kolektivnem odpuščanju upoštevane. Informacije o ukrepih, ki so obvezni v skladu z nacionalno zakonodajo ali kolektivnimi pogodbami 25. Kar zadeva merila iz člena 6 Uredbe (ES) št. 1927/2006, so francoski organi v svoji vlogi: · potrdili, da finančni prispevek iz ESPG ne nadomešča ukrepov, za katere so v skladu z nacionalno zakonodajo ali kolektivnimi pogodbami odgovorna podjetja, · dokazali, da predvideni ukrepi pomenijo pomoč za posamezne delavce in se ne uporabljajo za prestrukturiranje podjetij ali sektorjev, · potrdili, da navedeni upravičeni ukrepi niso bili financirani iz drugih finančnih instrumentov EU. Sistemi upravljanja in nadzora 26. Francija je Komisijo obvestila, da bo finančni prispevek upravljala Mission du Fonds National de l'Emploi (FNE) v okviru Délégation générale à l'emploi et à la formation professionnelle (DGEFP) pri Ministrstvu za gospodarstvo, industrijo in zaposlovanje. Plačila bo upravljala Mission du Financement, du Budget et du Dialogue de Gestion (MFBDG) v okviru Département Financement, Dialogue et Contrôle de Gestion pri istem ministrstvu. Revizijo in nadzor bo izvajala Mission Organisation des Contrôles (MOC) v okviru Sous-Direction Politiques de Formation et du Contrôle pri istem ministrstvu. Potrdila bo izdajalo Pôle de Certification pri Direction Générale des Finances. Financiranje 27. Na podlagi vloge Francije je predlagani prispevek iz ESPG za usklajeni sveženj prilagojenih storitev 24 493 525 EUR (vključno z izdatki za izvajanje ESPG), kar je 65 % skupnih stroškov. Dodelitev sredstev iz Sklada, ki jo predlaga Komisija, temelji na informacijah, ki jih je predložila Francija. 28. Ob upoštevanju največjega možnega zneska finančnega prispevka iz ESPG v skladu s členom 10(1) Uredbe (ES) št. 1927/2006 in možnosti za prerazporeditev odobrenih sredstev Komisija predlaga uporabo sredstev ESPG v celotnem navedenem znesku, ki se dodeli v okviru razdelka 1a finančnega okvira. 29. Po dodelitvi predlaganega zneska finančnega prispevka bo za dodelitve v zadnjih štirih mesecih leta ostalo na voljo več kot 25 % največjega letnega zneska, namenjenega ESPG, v skladu s členom 12(6) Uredbe (ES) št. 1927/2006. 30. S tem predlogom za uporabo sredstev ESPG Komisija začenja poenostavljeni postopek tristranskih pogovorov v skladu s točko 28 Medinstitucionalnega sporazuma z dne 17. maja 2006, da bi se doseglo soglasje obeh vej proračunskega organa glede potrebe po uporabi sredstev ESPG in glede potrebnega zneska. Komisija poziva prvo od obeh vej proračunskega organa, ki bo na ustrezni politični ravni dosegla soglasje o osnutku predloga za uporabo sredstev, naj o svojih namerah obvesti drugo vejo in Komisijo. V primeru nestrinjanja ene od obeh vej proračunskega organa bo sklican uraden tristranski sestanek. 31. Komisija ločeno pripravi zahtevek za prerazporeditev za vnos posebnih odobritev za prevzem obveznosti v proračun za leto 2011 v skladu s točko 28 Medinstitucionalnega sporazuma z dne 17. maja 2006. Vir odobritev plačil 32. Potem, ko obe veji proračunskega organa sprejmeta predloge, ki so bili do danes vloženi za uporabo sredstev ESPG, je preostali znesek odobritev plačil, prvotno vpisanih v proračunsko postavko 04.0501, 808 079 EUR in ne zadostuje za kritje zneska v višini 24 493 525 EUR, potrebnega za to vlogo. Ker je z AB2/2011 predvidena okrepitev proračunske vrstice ESPG 04.0501 za 50 000 000 EUR, se bo znesek 24 493 525 EUR, potreben za zadevno vlogo, kril iz te proračunske vrstice. Predlog SKLEP EVROPSKEGA PARLAMENTA IN SVETA o uporabi sredstev Evropskega sklada za prilagoditev globalizaciji v skladu s točko 28 Medinstitucionalnega sporazuma z dne 17. maja 2006 med Evropskim parlamentom, Svetom in Komisijo o proračunski disciplini in dobrem finančnem poslovodenju (vloga EGF/2009/019 FR/Renault, Francija) EVROPSKI PARLAMENT IN SVET EVROPSKE UNIJE STA – ob upoštevanju Pogodbe o delovanju Evropske unije, ob upoštevanju Medinstitucionalnega sporazuma z dne 17. maja 2006 med Evropskim parlamentom, Svetom in Komisijo o proračunski disciplini in dobrem finančnem poslovodenju[7] in zlasti točke 28 Sporazuma, ob upoštevanju Uredbe (ES) št. 1927/2006 Evropskega parlamenta in Sveta z dne 20. decembra 2006 o ustanovitvi Evropskega sklada za prilagoditev globalizaciji[8] in zlasti člena 12(3) Uredbe, ob upoštevanju predloga Evropske komisije[9], ob upoštevanju naslednjega: (1) Evropski sklad za prilagoditev globalizaciji (ESPG) je bil ustanovljen za zagotavljanje dodatne podpore presežnim delavcem, odpuščenim zaradi velikih strukturnih sprememb v svetovnih trgovinskih tokovih, ki so posledica globalizacije, ter za pomoč pri njihovi ponovni vključitvi na trg dela. (2) Področje uporabe ESPG je bilo za vloge, vložene po 1. maju 2009, razširjeno, da bi vključili pomoč za delavce, ki so bili odpuščeni neposredno zaradi svetovne finančne in gospodarske krize. (3) Medinstitucionalni sporazum z dne 17. maja 2006 omogoča uporabo sredstev ESPG do letne zgornje meje v višini 500 milijonov EUR. (4) Francija je vlogo za uporabo sredstev ESPG v zvezi z odpuščenimi presežnimi delavci v podjetju Renault s.a.s. in pri sedmih dobaviteljih vložila 9. oktobra 2009, z dodatnimi informacijami pa jo je dopolnila do 25. januarja 2011. Navedena vloga izpolnjuje zahteve za določitev finančnih prispevkov iz člena 10 Uredbe (ES) št. 1927/2006. Komisija zato predlaga zagotovitev zneska v višini 24 493 525 EUR. (5) Zato je treba uporabiti sredstva ESPG, da se zagotovi finančni prispevek za vlogo, ki jo je vložila Francija – SPREJELA NASLEDNJI SKLEP: Člen 1 V okviru splošnega proračuna Evropske unije za proračunsko leto 2011 se iz Evropskega sklada za prilagoditev globalizaciji (ESPG) uporabi vsota 24 493 525 EUR v odobritvah za prevzem obveznosti in odobritvah plačil. Člen 2 Ta sklep se objavi v Uradnem listu Evropske unije. V [Bruslju/Strasbourgu], Za Evropski parlament Za Svet Predsednik Predsednik [1] UL C 139, 14.6.2006, str. 1. [2] UL L 406, 30.12.2006, str. 1. [3] V skladu s tretjim odstavkom člena 3 Uredbe (ES) št. 1927/2006. [4] Ta teoretična obrestna mera je sestavljena iz obrestne mere na premije za primer neplačila -- CDS, tj. posel kreditne zamenjave – kredita Renaultu ter obresti na posojilo brez tveganja, oboje za obdobje dveh do petih let. [5] COM(2009) 104, z dne 25.2.2009, Sporočilo Komisije „Odziv na krizo v evropski avtomobilski industriji“. [6] Generalni direktorat za podjetništvo in industrijo: „Učinek gospodarske krize na proizvodno in gradbeno industrijo – posodobljeno aprila 2009“ (http://ec.europa.eu/enterprise/newsroom/cf/itemshortdetail.cfm?&tpa_id=0&item_id=3437). [7] UL C 139, 14.6.2006, str. 1. [8] UL L 406, 30.12.2006, str. 1. [9] UL C […], […], str. […].